Saul Bellow

Saul Bellow (Montréal, 1915. június 10. – Brookline, Massachusetts, 2005. április 5.) Nobel-díjas amerikai regényíró.

Élete 
1915-ben született Montréal egyik külvárosában orosz bevándorlók negyedik, legfiatalabb gyermekeként. Nagyon büszke volt arra, hogy testvérei közül ő volt az egyetlen, aki már Amerikában született. Édesanyja mélyen vallásos volt, gyermekét is a zsidó hitben nevelte: rabbinak vagy hegedűművésznek szánta.

Kilencéves volt, amikor szüleivel átköltözött Chicagóba, abba a városba, amely testileg-lelkileg otthonává vált. Az egyetemet is itt végezte szociológia-antropológia szakon.

A harmincas évek vége felé költözött New Yorkba. Eleinte kevés sikerrel írt, közben könyveket szemlézett. A második világháború kitörésekor sérve miatt leszerelték, később a kereskedelmi flottához csatlakozott, majd 1948-ban Párizsba utazott, s körbejárta egész Európát. Élményei, életének alakulása forrásként szolgált munkáihoz.

Írói pályafutásának csúcsát 1976-ban érte el, amikor a Svéd Királyi Akadémia Irodalmi Nobel-díjjal jutalmazta a Humboldt adománya című regényéért.

1993-ban Chicagóból Bostonba költözött, és John Silber rektor meghívására a Bostoni Egyetemen kezdett tanítani.

Két hónappal a 90. születésnapja előtt, 2005. április 5-én hunyt el otthonában.

Művei 
Művei önéletrajzi elemekben gazdagok; filozófiai, intellektuális kérdéseket boncolgatnak. Regényeinek fő tematikája a zsidó értelmiség asszimilációs nehézségeiből ered.

Regényei 
 1944 Dangling Man (A levegőben lógó ember)
 1947 The Victim (Az áldozat)
 1953 The Adventures of Augie March (Augie March kalandjai)
 1956 Seize the Day (Napjaid gyümölcse)
 1959 Henderson, the Rain King (Henderson, az esőkirály)
 1964 Herzog
 1970 Mr. Sammler´s Planet (Sammler bolygója)
 1975 Humboldt´s Gift (Humboldt adománya)
 1982 The dean´s december (A dékán decembere)
 1984 Him With His Foot In His Mouth (Késő bánat)
 1987 More Die of Heartbreak (Több életet olt ki a bánat)
 1989 A Theft – The Bellarosa Connection (A smaragdgyűrű – A Bellarosa-kapcsolat)
 1997 The Actual (Ez van)
 2000 Ravelstein

Magyarul 
 Herzog; ford. Balabán Péter, utószó Szőllősy Klára; Európa, Bp., 1967
 Henderson, az esőkirály. Regény; ford. Bányay Géyza; Európa, Bp., 1970
Mr. Green nyomában (elbeszélés); in: Portyázás Harlemben; ford. Balabán Péter; Európa, Bp., 1977
 Napjaid gyümölcse; ford. Balabán Péter; Magvető, Bp., 1980 (Rakéta Regénytár)
 Augie March kalandjai. Regény, 1-2.; ford. Dezsényi Katalin; Európa, Bp., 1982
 Késő bánat. Elbeszélések; ford. András T. László et al.; Európa, Bp., 1988
 A smaragdgyűrű; ford. Görög Lívia; Fabula, Bp., 1994
 Ez van; ford. Dezsényi Katalin; Park, Bp., 2000
 Ravelstein; ford. Dezsényi Katalin; Park, Bp., 2003
 Sammler bolygója; ford. Dezsényi Katalin; Park, Bp., 2012

Díjai 

 1954, 1965, 1971 – Nemzeti Könyvdíj (USA)
 1976 – Irodalmi Nobel-díj
 1976 – Pulitzer-díj
 1990 – Az amerikai irodalomhoz való kimagasló hozzájárulásért járó medál

Jegyzetek

Források 
 Nobel-díjasok lap, magyar
 Irodalmi Nobel-díjasok

További információk 
 The Official Saul Bellow Website
 Saul Bellow élete és munkássága (angolul)
 Nobel-díjasok lap
 www.kirjasto.sci.fi

1915-ben született személyek
2005-ben elhunyt személyek
Irodalmi Nobel-díjasok
Pulitzer-díjasok
Amerikai írók
Antropozófusok
Orosz-amerikaiak
Zsidó amerikaiak
Amerikai Nobel-díjasok
Amerikai egyetemi, főiskolai oktatók
Montréaliak